26.9.2023.
HR
Službeni list Europske unije
L 237/129
Upute za primjenu navedene su u točki A1.
94.
Rezultati promjena doprinosa zaposlenih ili trećih osoba koji se pripisuju razdobljima rada u skladu s točkom 93. podtočkom (a) su: (a) trošak tekućeg i minulog rada (ako te izmjene nisu utvrđene formalnim uvjetima plana i ne proizlaze iz izvedene obveze) ili (b) aktuarski dobici i gubici (ako su te izmjene utvrđene formalnim uvjetima plana ili proizlaze iz izvedene obveze).
95.
Određena primanja nakon prestanka radnog odnosa povezana su s varijablama kao što je razina državnih mirovina ili državne zdravstvene zaštite.
Mjerenje tih primanja odražava najbolju procjenu tih varijabli na temelju povijesnih podataka i drugih pouzdanih dokaza.
96.
U pretpostavkama o troškovima zdravstvene zaštite uzimaju se u obzir procijenjene buduće promjene troškova zdravstvenih usluga koje su posljedica inflacije i određenih promjena troškova zdravstvene zaštite.
97.
Za mjerenje naknada za zdravstvenu zaštitu nakon prestanka radnog odnosa nužne su pretpostavke o razini i učestalosti budućih potraživanja te troškovima podmirenja tih potraživanja.
Subjekt procjenjuje buduće troškove zdravstvene zaštite na temelju povijesnih podataka o vlastitim iskustvima koji se prema potrebi dopunjuju povijesnim podacima drugih subjekata, osiguravajućih društava, zdravstvenih ustanova ili iz drugih izvora.
U procjenama budućih troškova zdravstvene zaštite uzima se u obzir učinak tehnološkog napretka, promjena korištenja zdravstvene zaštite ili načina njezina pružanja te učinak promjena zdravstvenog stanja sudionika plana.
98.
Iznos i učestalost potraživanja posebno ovise o dobi, zdravstvenom stanju i spolu zaposlenika (i uzdržavanih članova njihovih obitelji), a mogu ovisiti i o drugim čimbenicima, kao što je zemljopisna lokacija.
Stoga se povijesni podaci usklađuju u mjeri u kojoj se demografska struktura stanovništva razlikuje od demografske strukture stanovništva koja je bila osnova za podatke.
Usklađuju se i ako se može pouzdano dokazati da se povijesni trendovi neće nastaviti.
Trošak minulog rada te dobici i gubici po namiri
99.
Pri utvrđivanju troška minulog rada ili dobitaka ili gubitaka po namiri subjekt ponovno mjeri neto obvezu (imovinu) za definirana primanja primjenom tekuće fer vrijednost imovine plana i tekućih aktuarskih pretpostavki (uključujući tekuće tržišne kamatne stope i druge tekuće tržišne cijene) koje odražavaju: (a) primanja koja plan omogućuje i imovinu plana prije izmjene, ograničenja ili namire plana i (b) primanja koja plan omogućuje i imovinu plana nakon izmjene, ograničenja ili namire plana.
100.
Subjekt nije dužan razlikovati trošak minulog rada koji je posljedica izmjene plana, trošak minulog rada koji je posljedica ograničenja i dobitka ili gubitka po namiri ako se te transakcije provode zajedno.
U nekim slučajevima do promjene plana dolazi prije namire, npr. kad subjekt promijeni primanja iz plana i izmijenjena primanja namiri kasnije.
U tim slučajevima subjekt trošak minulog rada priznaje prije dobitaka ili gubitaka po namiri.
101.
Namira, izmjena i ograničenje plana odvijaju se istodobno u slučaju prestanka plana čija je posljedica namirenje obveze i prestanak postojanja plana.
Međutim, prestanak plana ne znači namiru ako je plan zamijenjen novim planom koji u biti omogućuje ista primanja.